Ce ușor pare a cânta frumos! E de-ajuns să-i privim și să-i ascultăm pe acești […] mari tenori ai lumii ca să ne închipuim că și noi putem face la fel. Dar, când încercăm să cântăm cu adevărat, ne dăm seama că nu putem.

“Bel-canto” este arta de a cânta frumos. Italia este țara unde s-a născut această artă.

Preocuparea pentru a cânta există din cele mai vechi timpuri. Cu multe secole înainte de Hristos, David, regele poporului evreu, compune psalmii, cântă el însușii instruindu-i pe tineri.

În Grecia antică, filozofii Platon și Aristotel consideră muzica, și în special arta cântatului, o preocupare fundamentală a vieții omului. Tragediile antice grecești pun și ele în valoare vocea umană.

Interpreții greci, dornici ca vocea lor să sune bine în amfiteatru, inventează un fel de “mască” pentru amplificarea sunetului. De aici rămâne expresia “a cânta în mască” prin care astăzi se înțelege plasarea vocii în centrii de rezonanță.



În teatrele antice nu se cântă în adevăratul sens al cuvântului, ci se realizează o declamare melodizată.

Arta de a cânta propriu-zis apare mai târziu, în primele secole ale creștinismului, în practica bisericească.

De acum, secole de-a rândul, arta cântului se perfecționează în biserici, pe lângă care apar școli de pregătire a cântăreților, deci apar și profesorii de cânt.

În Renaștere, un grup de compozitori formează un cerc artistic intitulat “Camerata florentină” prin activitatea căruia se creează premisele nașterii operei italiene.

Unul dintre acești compozitori, și anume Giulio Caccini (1545-1618) se preocupă mult de pedagogia cântului frumos și își sintetizează ideile în lucrarea “Nuove musiche”, și astăzi apreciată. Giulio Caccini este considerat întemeietorul școlii de bel-canto.

De atunci și până azi, școala de bel-canto evoluează și își perfecționează continuu metodele. Datorită acestei școli, noi suntem fericiții beneficiari, având posibilitatea de a asculta vocile unor mari interpreți de operă, de muzică ușoară sau de muzică populară. […]

Exercițiile pe care vi le propunem vor fi executate și pe alte sunete, suitor sau coborâtor, la indicația profesorului.

1. Inspirați:
   1. fără să ridicați umerii;
   2. fără să umflați abdomenul;
   3. aerul pătrunde vertical depărtând ușor coastele în lateral.
2. Emiteți:
3. sunetul cu gura închisă (“mut”);
4. expirați cât mai puțin aer pentru a putea prelungi sunetul cât mai mult timp;
5. imaginați-vă că firicelul de aer împinge sunetul și umple cu el cutia de rezonanță formată din: boltă palatină, nas, pomeți, orbite, frunte.
6. Deschideți gura pentru sunetul “a”:
7. coborând maxilarul inferior;
8. dozând aerul în continuare. […]

Audiați lucrările. […]

|  |  |  |
| --- | --- | --- |
| Lucrare | Operă/ operetă | Autor |
| Cor | Traviata | Giuseppe Verdi |
| Aria lui Papageno | Flautul fermecat | W.A. Mozart |
| Cântecul lui Solveig | Peer Gynt | Edvard Grieg |
| Arie | Liliacul | Johann Strauss |

(Adaptat după *Manualul de* *Educație muzicală, clasa a VIII-a*, Anca Toader, Valentin Moraru)