Asia este un continent bogat în cursuri de apă, lacuri şi ape subterane, dar, spre deosebire de Europa, pe întinsul ei există mari contraste în ceea ce priveşte repartizarea geografică a acestora. Astfel, în Asia se află regiuni endoreice, respectiv cu ape care nu se varsă în Oceanul Planetar. Cel mai întins asemenea areal este cel din Asia Centrală, care se desfăşoară de la Marea Caspică până Munţii Tian Shan. Există şi aici fluvii, dar acestea fie debuşează în lacuri (de exemplu Amu-Daria, în Lacul Aral), fie se pierd în nisipuri (Tarim) sau în mlaştini.

Există şi întinse regiuni areice, adică fără ape curgătoare, cum sunt Podişul Arabiei şi partea centrală a podişului Karakum.

Marile fluvii asiatice se îndreaptă spre oceanele care limitează continentul: Obi, Enisei, Lena (Oceanul Artic); Amur, Huang He, Changjiang, Mekong (Oceanul Pacific); Salween, Gange […], Indus, Tigru, Eufrat (Oceanul Indian).

La vărsarea în mare, unele fluvii formează delte. Dintre acestea, cea formată de fluviile Gange şi Brahmaputra este cea mai mare de pe glob (aproape cât jumătate din întinderea ţării noastre), iar cea a fluviului Huang He, din cauza marii cantităţi de aluviuni cărate de ape, are cea mai rapidă avansare (circa 200 m anual).

Asia este bogată în lacuri. Unele sunt foarte întinse, purtând numele de „mare”: Marea Caspică, Marea Aral, Marea Moartă. Acestea reprezintă de fapt rămăşiţele unor vechi mări. Altele sunt foarte adânci, de exemplu Baikal, care deţine recordul mondial în domeniu (1620 m).



Există şi alte tipuri de lacuri naturale: sărate (mai ales în nordul Chinei şi în partea centrală a Turciei), vulcanice (în Arhipeleagul Indonezian), carstice. Au apărut şi numeroase lacuri artificiale, realizate îndeosebi în scopuri hidroenergetice, mai numeroase în Siberia şi în China.

Analiza unui fluviu: Fluviul Albastru. Denumirile oficiale ale acestui fluviu chinez sunt Changjiang şi Yangzi.

Este nu numai cel mai lung fluviu al Asiei (6340 km) şi al doilea de pe glob, ci şi unul dintre cele mai complexe, atât ca traseu, cât şi ca istorie şi utilizare.

Izvorăşte la aproape 5000 m altitudine din munţii Tangsha, care delimitează în est înaltul podiş Tibet, şi străbate aproape întreaga Chină. Cursul său este orientat întâi nord-sud, apoi vest-est, vărsându-se în Marea Chinei de Est.

Cursul superior şi cel mijlociu constau dintr-o alternanţă de sectoare înguste, defilee şi bazinete. Cele mai impresionante defilee sunt Sanxia (Cele Trei Defilee), desfăşurate pe mai mult de 200 km. Acestea au versanţi înalţi, prăpăstioşi, dominaţi de piscuri ce sugerează figuri de oameni, animale, păsări: Piscul Zeiţei, Piscul Dragonului, Piscul Cocorilor şi multe altele.[…]

Răspundeţi la următoarele întrebări:

# Analizaţi harta fizico-geografică a Asiei şi tabelul de mai jos, şi notaţi în caiete:

#### originea principalelor lacuri;

#### lacuri cu suprafeţe variabile;

#### lacuri aflate la cea mai joasă altitudine de pe glob.

# Enumeraţi câte trei fluvii asiatice care se varsă în:

#### Oceanul Arctic;

#### Oceanul Pacific;

#### Oceanul Indian.

# Urmărind hărţile alăturate, enumeraţi principalele patru fluvii asiatice:

#### ca lungime;

#### ca debit mediu;

#### ca debit maxim.

|  |  |  |
| --- | --- | --- |
| Lacul | Suprafaţa (km2) | Adâncimea (m) |
| Aral | 66458 | 68 |
| Baikal | 31500 | 1620 |
| Balhaş | 12000-17000 | 26,5 |
| Tuz | 1100-2500 | 2 |
| Marea Moartă | 1000 | 24 (-408) |
| Tiberiada | 165 | 48 (-212) |
| Lobnor | 0-2000 | - |

(Adaptat după *Manualul de Geografie, clasa a VII-a*, Silviu Neguţ, Gabriela Apostol)